CELEX: 32019D2230
Language: sk
Date: 2019-12-19 00:00:00
Title: Vykonávacie rozhodnutie Rady (EÚ) 2019/2230 z 19. decembra 2019, ktorým sa mení rozhodnutie 2007/884/ES, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty

27.12.2019   
               
               
                  SK
               
               
                  Úradný vestník Európskej únie
               
               
                  L 333/146
               
            
         VYKONÁVACIE ROZHODNUTIE RADY (EÚ) 2019/2230
         z 19. decembra 2019,
         ktorým sa mení rozhodnutie 2007/884/ES, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
         so zreteľom na návrh Európskej komisie,
         keďže:
         
                     (1)
                  
                  
                     V článkoch 168 a 169 smernice 2006/112/ES sa ustanovuje právo zdaniteľných osôb na odpočet dane z pridanej hodnoty (DPH) z tovaru, ktorý im bol dodaný, a služieb, ktoré im boli poskytnuté, na účely ich zdaniteľných transakcií alebo na niektoré ďalšie účely. V článku 26 ods. 1 písm. a) uvedenej smernice sa použitie majetku podniku na súkromnú spotrebu zdaniteľnej osoby alebo jej zamestnancov, alebo všeobecnejšie na iné účely ako účely jej podnikania, považuje za poskytnutie služieb za protihodnotu.
                  
               
                     (2)
                  
                  
                     Rozhodnutím 2007/884/ES (2) sa Spojenému kráľovstvu povoľuje obmedziť na 50 % právo nájomcu alebo príjemcu leasingu na odpočítanie DPH z nákladov na nájom alebo leasing vozidla v súlade s článkom 168 alebo 169 smernice 2006/112/ES, ak sa vozidlo nepoužíva výlučne na účely podnikania. Rozhodnutím sa tiež povoľuje Spojenému kráľovstvu nepovažovať súkromné použitie služobného vozidla, ktoré si zdaniteľná osoba prenajala alebo obstarala na leasing, za poskytovanie služieb za protihodnotu. Týmito opatreniami (ďalej len „odchyľujúce sa opatrenia“) sa odstraňuje potreba, aby osoba, ktorá si vozidlo prenajíma alebo obstaráva na leasing, viedla záznamy o kilometroch najazdených v tomto vozidle na súkromné účely a aby zúčtovávala DPH z kilometrov skutočne najazdených v tomto vozidle na súkromné účely. Platnosť rozhodnutia 2007/884/ES má uplynúť 31. decembra 2019.
                  
               
                     (3)
                  
                  
                     Spojené kráľovstvo požiadalo listom, ktorý Komisia zaevidovala 2. apríla 2019, o povolenie naďalej uplatňovať odchyľujúce sa opatrenia povolené rozhodnutím 2007/884/ES.
                  
               
                     (4)
                  
                  
                     Listom z 29. apríla 2019 Komisia informovala ostatné členské štáty podľa článku 395 ods. 2 smernice 2006/112/ES o žiadosti, ktorú predložilo Spojené kráľovstvo. Listom z 2. mája 2019 Komisia oznámila Spojenému kráľovstvu, že má všetky informácie, ktoré považuje za potrebné na posúdenie žiadosti.
                  
               
                     (5)
                  
                  
                     Spojené kráľovstvo Veľkej Británie a Severného Írska (ďalej len „Spojené kráľovstvo“) 29. marca 2017 predložilo oznámenie o svojom úmysle vystúpiť z Únie podľa článku 50 Zmluvy o Európskej únii (Zmluva o EÚ). Podľa článku 50 ods. 3 Zmluvy o EÚ sa zmluvy prestanú vzťahovať na Spojené kráľovstvo odo dňa nadobudnutia platnosti dohody o vystúpení alebo v prípade, ak sa tak nestane, dva roky po uvedenom oznámení, pokiaľ Európska rada jednomyseľne nerozhodne o predĺžení tejto lehoty po dohode so Spojeným kráľovstvom. Po tom, čo Európska rada schválila prvé predĺženie 22. marca 2019 a druhé predĺženie 11. apríla 2019, prijala 29. októbra 2019 rozhodnutie (EÚ) 2019/1810 (3), v ktorom na základe ďalšej žiadosti Spojeného kráľovstva súhlasila s predĺžením lehoty stanovenej v článku 50 ods. 3 Zmluvy o EÚ do 31. januára 2020.
                  
               
                     (6)
                  
                  
                     Európska únia v súlade s článkom 50 Zmluvy o EÚ dojednala so Spojeným kráľovstvom dohodu, ktorou sa stanovujú podmienky jeho vystúpenia, pričom sa zohľadnil rámec jeho budúceho vzťahu s Úniou (ďalej len „dohoda o vystúpení“). Rada 11. januára 2019 prijala rozhodnutie (EÚ) 2019/274 o podpise dohody o vystúpení (4). V nadväznosti na ďalšie rokovania medzi vyjednávačmi Únie a Spojeného kráľovstva v priebehu septembra a októbra 2019 sa dosiahla dohoda o revidovanom znení dohody o vystúpení, ktorú schválila Európska rada 17. októbra 2019. Rada 21. októbra 2019 prijala rozhodnutie (EÚ) 2019/1750 o podpise revidovanej dohody o vystúpení (5). V štvrtej časti dohody o vystúpení (6) sa stanovuje prechodné obdobie, ktoré sa začína dňom nadobudnutia platnosti dohody o vystúpení a končí 31. decembra 2020. Počas prechodného obdobia a pokiaľ sa v dohode o vystúpení nestanovuje inak, právo Únie sa naďalej uplatňuje na Spojené kráľovstvo a v Spojenom kráľovstve.
                  
               
                     (7)
                  
                  
                     Toto rozhodnutie sa v každom prípade prestane uplatňovať na Spojené kráľovstvo a v Spojenom kráľovstve odo dňa nasledujúceho po dni, keď sa prestanú na Spojené kráľovstvo vzťahovať zmluvy podľa článku 50 ods. 3 Zmluvy o EÚ, alebo ak nadobudne platnosť dohoda o vystúpení uzavretá so Spojeným kráľovstvom v súlade s článkom 50 ods. 2 Zmluvy o EÚ, odo dňa nasledujúceho po dni, v ktorom sa skončí prechodné obdobie, alebo 31. decembra 2022, podľa toho, ktorý dátum nastane skôr.
                  
               
                     (8)
                  
                  
                     Spojené kráľovstvo spolu so žiadosťou predložilo Komisii správu v súlade s článkom 3 druhým odsekom rozhodnutia 2007/884/ES vrátane preskúmania percentuálneho obmedzenia, ktoré sa uplatňuje na právo na odpočet DPH. Z údajov, ktoré Spojené kráľovstvo poskytlo, vyplýva, že percentuálne obmedzenie na 50 % naďalej primerane odzrkadľuje súčasnú situáciu, pokiaľ ide o pomer používania vozidiel dotknutých týmito odchyľujúcimi sa opatreniami na účely podnikania a na iné účely. Predĺženie odchyľujúcich sa opatrení by sa však malo obmedziť na čas potrebný na vyhodnotenie účinnosti odchyľujúcich sa opatrení a primeranosti percentuálnej sadzby. Spojenému kráľovstvu by sa preto malo povoliť, aby pokračovalo v uplatňovaní odchyľujúcich sa opatrení na obmedzené obdobie.
                  
               
                     (9)
                  
                  
                     Ak je to uplatniteľné, mal by sa stanoviť konečný termín na vyžiadanie povolenia na akékoľvek ďalšie predĺženie odchyľujúcich sa opatrení po roku 2022. Od Spojeného kráľovstva by sa takisto malo vyžadovať, aby spolu s prípadnou žiadosťou o predĺženie predložilo správu vrátane preskúmania percentuálneho obmedzenia, ktoré sa uplatňuje na právo na odpočet DPH.
                  
               
                     (10)
                  
                  
                     Odchyľujúce sa opatrenia nebudú mať žiadny nepriaznivý vplyv na vlastné zdroje Únie založené na DPH.
                  
               
                     (11)
                  
                  
                     Rozhodnutie 2007/884/ES by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Článok 3 rozhodnutia 2007/884/ES sa nahrádza takto:
            
               
                  „Článok 3
                  Toto rozhodnutie sa prestane uplatňovať odo dňa nasledujúceho po dni, keď sa na Spojené kráľovstvo prestanú vzťahovať zmluvy podľa článku 50 ods. 3 Zmluvy o EÚ, alebo ak nadobudne platnosť dohoda o vystúpení uzavretá so Spojeným kráľovstvom v súlade s článkom 50 ods. 2 Zmluvy o EÚ, odo dňa nasledujúceho po dni, keď sa skončí prechodné obdobie, alebo 31. decembra 2022, podľa toho, ktorý dátum nastane skôr.
                  Akákoľvek prípadná žiadosť o povolenie predĺženia odchyľujúcich sa opatrení schválených v tomto rozhodnutí sa predloží Komisii do 1. apríla 2022. Žiadosť sa predloží spoločne so správou, ktorá bude obsahovať preskúmanie percentuálneho obmedzenia uplatňovaného na právo na odpočet DPH z nákladov na nájom alebo leasing vozidiel, ktoré sa nepoužívajú výlučne na účely podnikania.“
               
            
         
         
            Článok 2
            Toto rozhodnutie nadobúda účinnosť dňom jeho oznámenia.
            Toto rozhodnutie sa uplatňuje od 1. januára 2020.
         
         
            Článok 3
            Toto rozhodnutie je určené Spojenému kráľovstvu Veľkej Británie a Severného Írska.
         
         
            V Bruseli 19. decembra 2019
            
               
                  Za Radu
               
               
                  predseda
               
               K. MIKKONEN
            
         
         
            (1)  Ú. v. EÚ L 347, 11.12.2006, s. 1.
         
            (2)  Rozhodnutie Rady 2007/884/ES z 20. decembra 2007, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty (Ú. v. EÚ L 346, 29.12.2007, s. 21).
         
            (3)  Rozhodnutie Európskej rady (EÚ) 2019/1810 prijaté po dohode so Spojeným kráľovstvom z 29. októbra 2019, ktorým sa predlžuje lehota podľa článku 50 ods. 3 Zmluvy o EÚ (Ú. v. EÚ L 278I, 30.10.2019, s. 1).
         
            (4)  Rozhodnutie Rady (EÚ) 2019/274 z 11. januára 2019 o podpise, v mene Európskej únie a Európskeho spoločenstva pre atómovú energiu, Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 47 I, 19.2.2019, s. 1).
         
            (5)  Rozhodnutie Rady (EÚ) 2019/1750 z 21. októbra 2019, ktorým sa mení rozhodnutie (EÚ) 2019/274 o podpise, v mene Európskej únie a Európskeho spoločenstva pre atómovú energiu, Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 274 I, 28.10.2019, s. 1).
         
            (6)  Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ C 384 I, 12.11.2019, s. 1.).